Fokuser på prisen og ikke på rabatten i procent, råder forbrugerekspert.

Mellem de gode Black Friday-tilbud gemmer sig en række tilbud, der i bogstaveligste forstand er set bedre.

Det viser et pristjek, som forbrugersitet Pricerunner har lavet for TV 2.

Et Sony Bravia-tv bliver for eksempel solgt for 9777 kroner hos Wupti. Det er godt 25 procent dyrere end den pris, Power har solgt selvsamme model for. Her har prisen inden for de seneste to måneder nemlig været 7777 kroner.

Fakta om black friday Black friday stammer fra USA og falder fredagen efter Thanksgiving, som er fjerde fredag i november.

I dag er indkøbsdagen udbredt til lande over hele verden – herunder Danmark.

Nogle mener, den hedder black friday, fordi der er sort af mennesker i butikkerne, mens andre mener, at navnet er opstået, fordi black friday er butikkernes sidste mulighed for at få vendt de røde tal i årsregnskabet til sorte.

- Hvis du skal undgå de dårlige tilbud, skal du se bort fra, at der er en stor rabat i procent. Forhold dig i stedet til prisen i kroner og øre og undersøg, hvad produktet koster andre steder, siger vicedirektør hos Forbrugerrådet Tænk Vagn Jelsøe.

Han peger på, at Black Friday kun gør det mere forvirrende at være forbruger, og at den store tilbudsdag ikke er noget, forbrugerne samlet set sparer penge på.

- Det, butikkerne sætter til på det her tilbudscirkus, skal de jo hente ind igen på et andet tidspunkt. Og markedsføringskampagnerne i forbindelse med Black Friday koster også penge, og det er forbrugerne, der skal betale det hele i sidste ende i form af højere priser på andre tidspunkter, siger han.

Trods det, og trods listen herunder, der viser en række dårlige tilbud, kan forbrugerne selvfølgelig lave gode handler på Black Friday, erkender Vagn Jelsøe.

Hos Konkurrence- og Forbrugerstyrelsen råder de til, at man forbereder sig i jagten på de gode tilbud.

- Mit råd er, at du på forhånd finder nogle bestemte ting, du gerne vil købe. Så undersøger du, hvad førprisen reelt har været. Det kan man gøre ved at kigge rundt på nettet - der findes flere portaler, hvor du kan sammenligne priser, siger jurist hos Konkurrence- og Forbrugerstyrelsen Susanne Aamann.

Her kan du se listen over dagens dårlige tilbud.